Alhamdulillah, doa Palui takabul jua. Lawas banar sudah badoa sakira dikiau oleh Nabi Ibrahim, rupanya hanyar aja dapat panggilan. Anak-anaknya nang balima, lalakian sabarataan, dikumpulakannya limbah sambahyang Magrib.
“Nah, kakanakan sabarataan,” ujar si Palui, “Tahun ini abah lawan mama handak tulak naik haji. Jadi ikam-ikam sapaadingan babisa-bisaai di rumah, jangan barungkis bakalahian.”
Mandangar si Palui handak tulakan, basurakan ai anak-anaknya.
“Ulun umpat..! Ulun umpat...! Ulun umpat...!” ujar anak-anaknya nang balima.
“Cuba dangarakan bujur-bujur,” ujar Palui, “Tadi sudah abah padahakan, nang tulak itu abah lawan mama aja kalu? Jadi ikam-ikam nang balima ini tinggal sabarataan! Jaga rumah! Jaga apa nang tatinggal!”
Haaaan..! abah”, ujar anaknya nang panuhanya, “Kalu nyamannya lalu kami-kami ini ditinggalakan.”
“Kada kaya itu pang. Nang paling wajib naik haji itu kada ikam-ikam pang, tapi abah lawan mama. Kaena kalu sudah sampai nisapnya, dan ada kamampuan, ikam-ikam sabarataan ini insyaallah abah hajiakan jua,” jalas Palui.
“Awas bah ai pian. Ini kami anggap janji..!” ujar nang panuhanya pulang.
“Kami hakun aja batinggal, asal dibawaakan oleh-oleh,” ujar anak nang kadua.
“O000, itu soal gampang,” ujar si Palui, “Bapasankah, kada bapasankah ikam, musti abah tukarakan jua. Tagal cuba abah catat, masing-masing handak bapasan apa?”
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn